Trenčyno geležinkelio tiltas

**Trenčyno geležinkelio tiltas** () – geležinkelio Nr. 120 Bratislava–Žilina tiltas, nutiestas per Vaho upę šiaurės vakarų Slovakijoje, netoli pasienio su Čekija, Trenčyne. Tiltas stovi Slovakijos geležinkelių (ŽSR) elektrifikuotoje dviejų bėgių, 1435 mm vėžės linijoje, pusiaukelėje tarp Zlatovcės ir Trenčyno  geležinkelio stočių. 

Šalia veikiančio geležinkelio tilto, žemupio pusėje išlikęs nebenaudojamas senasis plieninis santvarinis tiltas, prie kurio nuardyti buvę privažiavimo bėgiai. Abu tiltai pasukti vienas kito atžvilgiu, plane sudaro „V“ formos raidę. Vaizdingas tiltų reginys atsiveria nuo gretimos kalvos su Trenčyno pilimi.

## Senasis tiltas

Pirmąjį geležinkelio tiltą 1883 m. pastatė bendrovė „Hügel, Sager and Co.“ Trenčynas geležinkeliu buvo sujungtas dešiniajame Vaho krante su Bratislava, Viena ir Budapeštu. Tiltas turėjo keturių tarpatramių po 60,20 m plieninę santvarinę, pusiau parabolinę konstrukciją. 1907 m. tiesiant antrąją vėžę, ant bendrų atramų buvo pastatyta antroji tokio paties tipo konstrukcija.

Antrojo pasaulinio karo pabaigoje vykstant mūšiams, ant tilto krito aviacinės bombos, kurios jį sugriovė. Jo atstatymui panaudotos išlikusios konstrukcijos iš 1907 m. statyto originalaus tilto. 1883 m. statybos tiltą dėl susidėvėjusių konstrukcijų nuspręsta išardyti ir pakeisti visiškai nauju statiniu. Tiltui konstrukcijas tiekė Vítkovicės plieno gamykla. 1946 m. ​buvo visiškai atstatytas tiltas ant suremontuotų atramų. 1984 m. jis rekonstruotas. Santvarinis tiltas pagal paskirtį buvo naudojamas iki naujojo pastatymo 2017 m. Vėliau siekta jį pritaikyti pėsčiųjų judėjimui, avariniam automobilių pravažiavimui. 

2025 m. oficialiai pradėta nebenaudojamo, beveik 250 m ilgio geležinkelio tilto rekonstrukcija į promenadą. Vadinamajame „Fiesta“ tilte dviejuose lygiuose įkuriami restoranai, bistro, poilsio vietos, sporto įrenginiai. Projekto vertė siekia 10 mln. eurų.

## Veikiantis tiltas

Pastaraisiais dešimtmečiais, dar Čekoslovakijos laikais, buvo siekiama  pagerinti geležinkelio techninius parametrus. Pokyčius lėmė ne tik didesnės bėgių kelio apkrovos, bet taip pat ir didinamas maksimalus traukinių greitis, šiuo atveju bent iki 160 km/h. Tačiau geležinkelio posūkių kreivės prieš ir už tilto per Vaho upę buvo tinkamos tik 100 km/h greičiui. Todėl šioje vietoje reikėjo suprojektuoti ir pastatyti naują geležinkelio tiltą, ištiesinti privažiavimo kreives. Naujasis statinys tapo sijinės konstrukcijos, beveik trečdaliu ilgesnis, jam panaudotos gelžbetoninės perdangos. Nors tarpatramių ilgiai sumažėjo (ilgiausias tarpatramis 53,4 m), patiltės gabaritas padarytas aukštesnis už senojo tilto, atsižvelgiant į Vaho vandens keliui taikomus navigacinius reikalavimus. Tiltas traukinių eismui oficialiai atidarytas vėluojant apie 20 mėnesių – 2017 m. gegužės 23 d. Traukiniams nustatytas maksimalus 140 km/h greitis.

Veikiantį tiltą iš abiejų krantų jungia masyvūs pylimai, kurie, siekiant sumažinti stichinių potvynių zonos plotą, yra apjuosti masyviomis atraminėmis sienomis. Dvikeliui geležinkeliui skirtos atskiros naujojo tilto dalys: 336,6 m ilgio dešinėje pusėje ir 341,4 m kairėje pusėje. Abiejų tilto perdangų laikančiųjų konstrukcijų plotis yra 7,05 m. Tarp laikančiųjų konstrukcijų paliktas 0,6 m pločio tarpas, todėl bendras tilto plotis sudaro 14,7 m (7,05 + 0,6 + 7,05 m). Erdvė tarp tiltų uždengta plieninėmis grotelėmis, kuriomis pravestas apžiūros takas.

## Galerija


Trenčín Castle 28.jpg|Abiejų tiltų panorama iš Trenčyno pilies
2014-02-27 - panoramio (7).jpg|Senasis veikiantis ir naujasis statomas tiltai
Trenčín, starý železničný most.jpg|Senasis santvarinis tiltas
Trenčín, Slovakia - panoramio (32).jpg|Statomas tiltas 2014 m.
Trencin widok z zamku 2.jpg|Naujasis tiltas


## Šaltiniai